Foto’s: Alvi net meer as ŉ jaar later weer vryDaar word gereed gemaak om Alvi vry te laat. Foto: Jean Tresfon Die Twee Oseane-akwarium het Dinsdag ŉ groenseeskilpad en 34 klein karetskilpadjies in die see suid van Kaappunt vrygelaat. Die groenseeskilpad, Alvi, is op 18 November 2018 deur ŉ gesin op die strand gevind terwyl hulle met vakansie was in Stilbaai. Die Nasionale Seereddingsinstituut het die gesin gehelp om die skilpad na die akwarium te neem. ŉ X-straal het gewys daar is ŉ groot obstruksie in sy slukderm. ŉ Groot stuk plastiek het in Alvi se keel vasgesit en dit kon net met ŉ endoskoop verwyder word. Alvi swem weg nadat hy vrygelaat is. Foto: Jean Tresfon Volgens die akwarium het Alvi se herstel baie stadig verloop, maar hy is net meer as ŉ jaar later uiteindelik vrygelaat en hulle is hoopvol dat hy sal floreer. ŉ Satellietspoorder is op Alvi aangebring wat die akwarium in staat sal stel om sy bewegings te monitor. Renée Leeuwner, woordvoerder vir die akwarium, het gesê die data wat van die satellietspoorder verkry word, sal uiters waardevol wees aangesien net seksueel volwasse wyfieskilpaaie gewoonlik na land terugkeer om eiers te lê. Een van die karetskilpadjies word vrygelaat. Foto: Jean Tresfon “Die meeste merkerprogramme kan dus slegs data van hierdie skilpaaie versamel, aangesien dit die skilpaaie is wat die meeste deur mense aangetref word. Ons vermoed dat Alvi ŉ mannetjie is, maar selfs al is Alvi ŉ onvolwasse wyfie, sal dit interessant wees om te sien hoe hy of sy kies om te migreer. “In die natuur kom mannetjieskilpaaie en amper volwasse skilpaaie soos Alvi nooit aan land nie. Daar is baie min bekend oor hul bewegings – in werklikheid word hierdie tydperk van ŉ seeskilpad se lewe ‘die verlore jare’ genoem.” Een van die karetskilpadjies wat vrygelaat is. Foto: Jean Tresfon Leeuwner het daarop gewys dat dit ŉ baie besige jaar by die akwarium was met 226 skilpadjies wat gered en in die akwarium se sorg was of is. Volgens haar is 85% van die skilpadjies suksesvol gerehabiliteer en is talle ook reeds vrygelaat, waaronder die 34 karetskilpadjies wat gister vrygelaat is. Volgens Leeuwner sal daar in 2020 net nog vier skilpaaie in die rehabilitasiefasiliteit wees. Dit sluit in ŉ groenseeskilpad genaamd Bob, ŉ karetskilpad genaamd Anette en twee skilpadjies wat nog nie sterk genoeg is om vry te laat nie.